text: Només el 17% dels afectats per l'exempció d'IRPF en les prestacions per maternitat obtindran la devolució - À Punt
  Només el 17% dels afectats per l'exempció d'IRPF en les prestacions per maternitat obtindran la devolució
  El motiu es deu al baix salari que obtenen les dones, especialment quan es troben en l'edat de maternitat.
  29 d'octubre 2018 - 14:42
  Els Tècnics del Ministeri d'Hisenda (Gestha) han estimat que només el 17,1% de les mares i pares afectats per l'exempció d'IRPF en les prestacions per maternitat i paternitat obtindrà la devolució de les retencions. En concret, 200.000 persones rebran la devolució que estarà al voltant dels 266 milions d'euros.
  El motiu, segons explica Gestha, es deu al baix salari que en línies generals obtenen les dones, especialment quan estan en l'edat de maternitat. De fet, el 83% de les mares treballadores reben salaris inferiors als 18.400 euros anuals.
  Així ho ha assenyalat el sindicat, després que l'Agència Tributària haja anunciat un formulari en línia en la seua pàgina web per facilitat la sol·licitud de les reclamacions, que també es pot fer des de totes les oficines d'Hisenda. En aquest enllaç podrà consultar quins són els passos per sol·licitar la devolució de la prestació per maternitat.
  Tot i que 1.100.000 persones podrien beneficiar-se de l'exempció de l'IRPF en les baixes per maternitat, els tècnics adverteixen que unes 900.000 no rebran cap devolució.
  Les prestacions corresponents a l'exercici 2018 es regularitzaran al presentar la declaració de l'IRPF en la pròxima campanya de la renda, mitjançant la deducció de les retencions que la Seguretat Social haja realitzat, encara que aquesta prestació quede exempta amb posterioritat.